I forrige måned snakket jeg et par ganger til Unge Høyre-forsamlinger om velferdsstatens bærekraft og Perspektivmeldingen. Da startet jeg med to sitater. Det første fra daværende Statoil-sjef Helge Lund, som på NHOs årskonferanse i 2013 sa at «ledelse er å gjøre ting når vi kan, ikke når vi må».

Det var godt sagt, selv om Lund slett ikke klarte å utøve denne ledelsen. Tvert imot eksploderte kostnadsnivået i hans bransje da han var leder. De høye oljeprisene gjorde at det var rom for "fett" i alle deler av verdikjeden. Kuttene kom først da Statoil og andre måtte – etter at oljeprisen hadde falt igjen.

Det andre sitatet er hentet fra statsminister Erna Solbergs kronikk i DN 13. oktober i fjor: "Et bærekraftig velferdssamfunn sikres best ved at veksten i økonomien over tid er større enn veksten i offentlige utgifter".